同朱山長游江郎
作者：柴元彪
朝代：宋

paragraphs: 屭贔開天風，三峰互參峙。
一如植躬圭，兩峰拱而侍。
削玉石爲筆，書空雲作紙。
嵐光動九天，翠色照千里。
上有碧玉蓮，中有黄金鯉。
壁界一字天，松老千年乳。
鷹旋磨雲根，虎跑流石髓。
禪師久入定，色相如不死。
靈石剖鴻荒，開山自晉始。
威顯三直神，肸蠁百世祀。
劫風俄扇揚，梵宇忽頹圮。
僧來自懷玉，被荆營故址。
笙鶴宴羣仙，鐘魚飯德士。
佳客賁而思，空谷跫然喜。
一筇事幽討，萬象歸俯視。
山茗澹以清，村醪薄而旨。
對弈覆危枰，投壺響飛矢。
盤桓蒼翠間，酬酢笑談裏。
欹枕自逍遥，憑闌時徙倚。
泉琴浣我心，松箏清我耳。
廬山樂天翁，敬亭謫仙子。
今昔雖殊時，其樂亦如此。
留爲他日觀，歲月端可紀。